את סוף השבוע השני של חודש יולי פתחנו בפיקניק קיץ מטעם העבודה של טל, בגן החיות המקומי. ממש כמו בשנה שעברה 🙂 היה יום נפלא מבחינת מזג האוויר וגם מכל הבחינות האחרות.
את בוקרו של יום שבת בילינו בהיכל הקרח, כמדי שבוע. אני עדיין לא חזרתי לשיעורים אבל גילי ממשיכה עם שלה במרץ 🙂 העובדה שּאבּי ואדם מחליקים איתה גם רק מוסיפה שמחה והתלהבות לכולנו 🙂 אחרי הקרח דיאנה הציעה שנסע לפארק המגניב בדאון טאון בלוויו כי חם וצריך לתת לילדים להמשיך להוציא אנרגיה איכשהו. אז אחרי שאכלנו ארוחת צהריים (לראשונה בצ׳יק פיל אה, שהיתה חביבה בסה״כ) הגענו לפארק מצויידים בכלום ובכל זאת נתנו לילדים להשתולל במים (לא היו לנו בגדי ים לילדים או מגבות אבל לפחות היו בגדים להחלפה באוטו). סגרנו את היום די מאוחר ויאללה מקלחת ולמיטה.
השבוע האחרון של הילדים בסאמר סקול נוצל היטב למנוחה שלי. הייתי עסוקה בלקרוא הרבה ספרים וללמוד מעט HTML ו- CSS. ברגע שהם חוזרים למסגרות אני חוזרת ללמוד בכל הכח. אולי עוד יצא מזה משהו בעתיד 🙂 מדיי פעם קפצנו לגינה עם אופניים או בלי ונהנו משבוע רגוע בסה״כ.
יום שבת הגיע שוב ואיתו הנסיעה לקרח בנוהל. אחרי הקרח נסענו לאכול ארוחת צהריים במתחם האוכל של הסופר האסייתי Hmart בלינווד. היה טעים בצורה מפתיעה 🙂 וממש זול יחסית למסעדות סושי. לא הספקנו לקפוץ לביקור בסופר עצמו, כי אזעקת אש (שהתריעה בכלל על נזילת מים) סילקה את כל הלקוחות מהמתחם. עכשיו נצטרך לקפוץ לשם שוב.
אחרי האוכל נסענו חזרה לשורליין בחיפוש אחר פארקים מגניבים. מצאנו פארק אחד חביב אבל לא מספיק מלהיב. בילינו שם שעה קלה ונסענו לבקר את דרור והילדים החמודים שלו לפני שחזרנו הביתה.
את השבוע הראשון של החופש הגדול (אחרי הסאמר סקול כמובן) ביליתי עם הילדים בפארק האהוב עליהם בדאון טאון בלוויו. הפעם התארגנו מראש על ארוחת צהריים קלה, בגדי ים ומגבות לילדים. אני מצאתי ספסל נדנה בצל והילדים שיחקו בפארק. כעבור שעתיים טל הצטרף אלינו גם וכעבור שעה נוספת (כשנגמר לנו הזמן בחניון, 3 שעות עברו מהר) קיפלנו את עצמנו ונסענו לאכול ארוחת ערב ברדמונד. התחשק לנו המבורגר (חוץ מגילי שנדנדה שהיא רוצה סושי, אבל אף אחד לא רצה סושי חוץ ממנה אז לא היתה לה ברירה אלא לזרום עם הרוב) וכך מצאנו את עצמנו במסעדת המבורגרים שהומלצה לטל ע״י חבר, בולסים המבורגר ממש טעים להנאתנו. אין ברירה, חייבים לחזור לשם שוב!
כשהפרה שיכורה האוכל ממש טעים והמילשייק מעולה!
היום הראשון לחופש האמיתי היה מוצלח בהחלט!
ביום רביעי (היום האחרון של חודש יולי) לפני שבוע יצאנו לטיול קטן בעיר מאוד מאוד צפונית בוושינגטון – באלינגהם היתה טובה אלינו וקיבלה אותנו עם מזג אויר יפה ורחוב מסחרי קטן וחמוד לטייל בו. התחנה הראשונה היתה חנות ספרים נחמדה שנתנה לנו רעיונות חדשים לספרים לקחת מהספריה.
משם המשכנו לחנות דונאט קטנה וחביבה שסגרה לנו את הפינה של ארוחת בוקר מאוחרת כי אנחנו עדיין לא מספיק רעבים לארוחת צהריים.
מעניין מי אוכל את מפלצות הדונאט שלמעלה, לי מפלצת אחת יכולה להספיק לשבוע.
אני לא מעריצה גדולה של דונאטס, אז נהניתי מסינרול פשוט.
אחרי הארוחה הקלה אך עתירת הסוכר, המשכנו לטייל עוד קצת ברחוב המסחרי הקטן וכשמיצינו נסענו לחפש פארק כדי לתת לילדים להוציא קצת אנרגיה, הנסיעה לבלינגהם ארכה כשעתיים וכולנו היינו זקוקים לחילוץ עצמות.
אחרי שעה קלה של משחק הגיע הזמן לנסוע ליעד שבגללו הגענו לבלינגהם מלכתחילה – כרטיס הנקסוס הנחשק למעבר גבול קצר וקל. אז הגענו למקום וחיכינו לתורנו. כל התהליך ארך שעה בסה״כ ובסיומו קיבלנו אישור לנקסוס לכולנו. יש! הדרך חזרה הביתה היתה רצופה בכמה עצירות – אוליב גארדן לארוחת צהריים, קאבלס כי לא היינו שם המון זמן – יצאנו משם עם משקפת חדשה וזוג מכשירי קשר נוספים כדי שהילדים יוכלו לשחק עם חברים כשיוצאים להייק או סתם לפארק.
סיימנו את הטיול בקניות בוולמארט והביתה מאוד מאוד עייפים.
מלבד היום בבלינגהם, בילינו את רוב השבוע בפליידייטס של הילדים ברחבי העיר ובבית.
השבוע קיבלנו מתנה קטנה מהנהלת הבניין כי מחליפים לנו את המעלית (לא זוכרת מתי בדיוק התחילו – בערך חודש לדעתי) וממש ממש קשה לעלות 5 קומות ללא מעלית! בעיקר אחרי שחוזרים מקוסקו. מקווה שיסיימו להחליף את המעלית בקרוב.
הפוסט הקודם איך מסכמים חודשיים של חוויות בפוסט אחד?
הפוסט הבא אוגוסט לא מאוד חם ומגניב!